Վլադիսլավ Անտոնով

Վլադիսլավ Յուրևիչ Անտոնով (, ), սովետական ​​և ռուս բռնցքամարտիկ թեթևագույն քաշային կատեգորիաներում։ ԽՍՀՄ չեմպիոն, ԱՊՀ չեմպիոն, Բարի կամքի խաղերի հաղթող, աշխարհի առաջնությունների բրոնզե կրկնակի մեդալակիր, երեք անգամ հաղթող է ճանաչվել ԽՍՀՄ գավաթի խաղարկությունում։ Ռուսաստանի սպորտի վաստակավոր վարպետ։ 1994-2001 թվականներին նա հաջողությամբ հանդես է եկել պրոֆեսիոնալ մակարդակում, ունեցել է չեմպիոնական գոտի Եվոպական բռնցքամարտի միության վարկածով։

Կենսագրություն 
Վլադիսլավ Անտոնովը ծնվել է 1966 թվականի դեկտեմբերի 5-ին Լենինգրադում։ Բռնցամարտով ակտիվորեն զբաղվել սկսել է 11 տարեկան հասակում Ռուսաստանի վաստակավոր մարզիչ Բորիս Սեմյոնովիչ Խեսինի ղեկավարությամբ․ մրցաշարերում ներկայացրել է «Սպարտակ» մարզական միությունը։ Ռինգում առաջին լուրջ հաջողությանը հասել է 1985 թվականին, երբ դարձել է ԽՍՀՄ գավաթի խաղարկության հաղթող, իսկ մեկ տարի անց հաղթել է ԽՍՀՄ առաջնությունում։ 1988 թվականին նվաճել է ևս մեկ գավաթ, գրավել է առաջին տեղը Համամիութենական ունիվերսիադայում՝ դառնալով միջազգային կարգի սպորտի վարպետ։ Այնուհետև նա որոշել է հանդես գալ ավելի բարձր քաշային կարգում և ամերիկյան Սիեթլ քաղաքում անցկացված Բարի կամքի խաղերում զբաղեցրել է երրորդ տեղը 54 կգ քաշային կարգում։ Նա հաջողությամբ հանդես է եկել բազմաթիվ միջազգային մրցաշարերում, այդ թվում ԱՄՆ-ում, Գերմանիայում, ԳԴՀ-ում, Թաիլանդում, Հարավսլավիայում, Ֆինլանդիայում, Շվեդիայում, Ինդոնեզիայում, Հունգարիայում, Լեհաստանում։

1991 թվականին Անտոնովը երկրորդ անգամ նվաճել է Խորհրդային Միության չեմպիոնի տիտղոսը, հաղթել ԽՍՀՄ ժողովուրդների Սպարտակիադայում և մասնակցել աշխարհի առաջնության մարտերին Սիդնեյում (Ավստրալիա), որտեղ արժանացել է բրոնզե մեդալի՝ կիսաեզրափակչում պարտվելով բուլղարացի հայտնի բռնցքամարտիկ Սերաֆիմ Թոդորովին։ Ավելի ուշ հաղթել է պատմության մեջ միակ ԱՊՀ առաջնությունում և հաջող ելույթների շնորհիվ արժանացել է 1992 թվականին Բարսելոնայի Ամառային օլիմպիական խաղերում Ռուսաստանը ներկայացնելու պատվին։ Նա պլանավորել էր մրցել օլիմպիական մեդալների համար, սակայն առաջնության առաջին մենամարտում անսպասելիորեն միավորներով պարտվել է թայլանդացի քիչ հայտնի բռնցքամարտիկի։ Չնայած այս անհաջողությանը՝ նա շարունակում է հանդես գալ Ռուսաստանի հավաքականում և 1993 թվականին նվաճել է ևս մեկ բրոնզե մեդալ Տամպերեում (Ֆինլանդիա) անցկացվող աշխարհի առաջնությունում․ կիսաեզրափակչում նա պարտվել է օլիմպիական չեմպիոն, կուբացի Խոել
Կայսամայորին։ 1994 թվականին նա հաղթել է Սանկտ Պետերբուրգում անցկացվող Բարի կամքի խաղերում, որից հետո որոշել է հեռանալ ազգային հավաքականից։

Ընդհանուր առմամբ սիրողական բռնցքամարտում անցկացրել է 205 հանդիպում, որոնցից 187-ն ավարտել է հաղթանակով․ ռինգում ունեցած ձեռքբերումների համար 1996 թվականին արժանացել է «Ռուսաստանի սպորտի վաստակավոր վարպետի» պատվավոր կոչման։

1994 թվականից Վլադիսլավ Անտոնովը հաջողությամբ հանդես է եկել պրոֆեսիոնալ մակարդակում․ իր առաջին մարտերն անցկացրել է Ճապոնիայում, այնուհետև մասնակցել է բռնցքամարտի շոուների Գերմանիայում, Ֆրանսիայում և Ռուսաստանում։ Բարձրանալով վարկանշային աղյուսակում՝ 2000 թվականի նոյեմբերին իրավունք  ստացել մրցել EBU վարկածով Եվրոպայի չեմպիոնի տիտղոսի համար․ ուկրաինացի փորձառու բռնցքամարտիկ Սերգեյ Դավակովի դեմ մարտում նա հաղթելով դատավորների միաձայն որոշմամբ։ Այնուամենայնիվ, չեմպիոնական գոտին երկար չի մնացել Անտոնովի մոտ․ 2001 թվականին  մարտին տեղի ունեցած առաջին պաշտպանության 7-րդ տուրում աչքից վերև ստացած վնասվածքի պատճառով ստիպված զիջել է ֆրանսիացի բռնցքամարտիկ Սալիմ Մեջկոուենին։ Այս պարտությունից հետո Անտոնովը որոշել է ավարտել իր կարիերան պրոֆեսիոնալ մակարդակում, որտեղ ընդհանուր առմամբ անցկացրել է 31 մարտ՝ 29 հաղթանակ (այդ թվում` 12 նոկաուտով), 2 պարտություն։

Վլադիսլավ Անտոնովն ավարտել է Պ. Ֆ. Լեսգաֆտի անվան ֆիզկուլտուրայի, սպորտի և առողջության պետական ​​ազգային ​​համալսարանը։ Ներկայում որպես մարզիչ աշխատում է Սանկտ Պետերբուրգի մարտական ​​արվեստների «Վեպր» ակումբում։

Ծանոթագրություններ

Արտաքին հղումներ
 Վլադիսլավ Անտոնովը Պ․ Լեսգաֆտի անվան ազգային պետական համալսարանի փառքի սրահում
 Վլադիսլավ Անտոնովի էջը Ռուսաստանի բռնցքամարտի ֆեդերացիայի կայքում
 Վլադիսլավ Անտոնովի  օլիմպիական վիճակագրությունը Sports-Reference.com  կայքում 
 

Ռուս բռնցքամարտիկներ
Ռուսաստանի սպորտի վաստակավոր վարպետներ
ԽՍՀՄ միջազգային կարգի սպորտի վարպետներ
Բռնցքամարտիկներ այբբենական կարգով